Saak teen Glencoe-boer uitgestelArgieffoto (Foto: Daniel Bone/Pixabay) Garth Simpson (68), ’n boer van Glencoe, KwaZulu-Natal, se borgtogaansoek is wéér uitgestel. Dié boer bly nou al twee maande lank agter tralies en wag in spanning om te hoor of hy op borgtog vrygelaat kan word. Simpson is in September op aanklag van moord in hegtenis geneem nadat hy glo die 17-jarige Qiniso Dlamini in ’n struweling doodgeskiet het. Simpson se borgtogaansoek is aanvanklik in Oktober in die Glencoe-landdroshof van die hand gewys. Hy het hom daarna tot die hooggeregshof gewend om die hof se besluit te betwis. Hy is sedertdien in aanhouding en sy appèlaansoek is nog nie afgehandel nie. Simpson het Donderdag weer in die hof verskyn vir die oorhandiging van die ballistiese verslae. Hy sal na verwagting weer op 14 Desember in die hof verskyn sodat die staatsaanklaer die dossier kan finaliseer. AfriForum sê hy is bekommerd oor die hof se hantering van Simpson se borgtogaansoek en die feit dat hy nog heeltyd in aanhouding is. Volgens die burgerregteorganisasie het die hof meer as ’n maand geneem om die oorkonde aan AfriForum se regspan te oorhandig sodat die appèlaansoek opgestel kan word teen die hof se besluit om Simpson borgtog te weier. Die organisasie meen dat die redes wat aangevoer is vir die weiering van borgtog onvoldoende is. Die hof het onder meer aangevoer dat hy die borgtogaansoek van die hand wys vir Simpson se eie veiligheid. AfriForum het vroeër aangekondig dat hy Simpson met regshulp sal bystaan omdat dit lyk of Simpson ’n baie goeie verweer openbaar en moontlik suksesvol sal wees in sy verdediging, mits hy goeie regshulp het tydens die verhoor en nie die slagoffer word van nou al holruggeryde politieke en rasgebaseerde aantygings nie. “AfriForum raak normaalweg nie by individuele sake betrokke nie, maar het ’n uitsondering gemaak omdat daar groter kwessies ter sprake is wat nie net die beskuldigde raak nie, maar die breër gemeenskap,” sê die organisasie in ’n verklaring. Ernst Roets, AfriForum se hoof van beleid en aksie, sê boere ervaar daagliks talle probleme soos onwettige oortreders op hul grond, onwettige weiding, grondgrypgevalle en plaasaanvalle. “Politici wat gereeld uitsprake maak teen boere en onteiening sonder vergoeding aanmoedig, skep ’n gespanne atmosfeer in verskeie landelike gebiede,” sê Roets.